'เกาะติดวันเลือกตั้งปธน.สหรัฐฯ' ชาวอเมริกันเดินทางมาลงคะแนนกันอย่างคึกคัก
ผลการทำสำรวจครั้งสุดท้ายจากโพลล์ต่างๆ ชี้ว่า นางคลินตั้น นำ โดนัลด์ ทรัมป์ เล็กน้อย
วันอังคารตามเวลาในสหรัฐฯ ชาวอเมริกันเดินทางมาลงคะแนนกันอย่างคึกคักที่หน่วยเลือกตั้ง เริ่มด้วยรัฐทางตะวันออก หลังการหาเสียงที่แข้มข้นระหว่างนายโดนัลด์ ทรัมป์จากรีพับลิกัน และนางฮิลลารี คลินตั้น จากเดโมแครต ซึ่งเป็นสตรีคนแรกในประวัติศาสตร์ที่ชิงชัยเป็นประธานาธิบดีสหรัฐฯ ในฐานะตัวแทนของพรรคการเมืองใหญ่ ขณะที่ในส่วนอื่นๆของประเทศเริ่มมีคนหลั่งไหลมารอคิวลงคะเเนนอย่างต่อเนื่อง Dixville Notch เป็นเขตเลือกตั้งแรกของสหรัฐฯ ที่เปิดให้คนลงคะแนนใช้สิทธิ์เลือกตั้งประธานาธิบดีตั้งแต่เที่ยงคืนที่ย่างเข้าสู่วันที่ 8 พฤศจิกายน เขตดังกล่าวอยู่ในรัฐนิวแฮมเชอร์ และมีผู้ใช้สิทธิ์ 8 คนเท่านั้น ปรากฏว่า ฮิลลารี คลินตั้น ได้ 4 เสียง โดนัลด์ ทรัมป์ได้ 2 เสียง และแกรี่ จอห์นสันจากพรรคทางเลือก Libertarian ได้คะเเนน 1 เสียง บัตรเลือกตั้งที่เหลืออีกหนึ่งใบเป็นของผู้ที่เขียนชื่อ นายมิทท์ รอมนี่ย์ ตัวแทนของรีพับลิกันสี่ปีก่อน แทนการกาชื่อนักการเมืองที่อยู่ในบัตรเลือกตั้งปีนี้ ในส่วนอื่นๆของประเทศเริ่มมีคนหลั่งไหลมารอคิวลงคะเเนนแน่นในช่วงเช้า รัฐที่น่าจับตามองยังคงเป็นรัฐที่เรียกว่า battelground states ซึ่งทั้งคู่มีคะแนนนิยมสูสีกันมาตลอดในช่วงหลายเดือนที่ผ่านมา โดยผลคะเเนน exit polls ของรัฐ battelground states จะเริ่มถูกเปิดเผยหลังปิดหีบเลือกตั้งโดยมีลำดับดังต่อไปนี้ เวอร์จิเนียและจอร์เจียปิดหีบทุ่มตรงตามเวลาสหรัฐฯ (หรือ 7 โมงเช้าที่ประเทศไทย) ตามมาด้วยนอร์ธแคโรไลน่าและโอไฮโอ ตอนทุ่มครึ่ง ฟลอริด้า นิวแฮมเชอร์ และเพนซิลเวเนีย จะลงคะเเนนเสร็จตอนสองทุ่ม หนึ่งชั่วโมงหลังจากนั้นเป็นคิวของมิชิแกนและวิสคอนซิน ผู้ติดตามการเลือกตั้งจะทราบผลว่าใครชนะการเลือกตั้งประธานาธิบดีอย่างไม่เป็นทางการหลังสำนักข่าวใหญ่ๆ เช่น AP ละ CNN ประกาศผู้ชนะ หลังวิเคราะห์ exit polls และสถิติต่างๆ ในการเลือกตั้งประธานาธิบดี 3 ครั้ง ในช่วง16 ปีที่ผ่านมา ผู้สมัครทราบและยอมรับผลการเลือกตั้งช่วงดึกหลังการประกาศของสำนักข่าว ซึ่งจะมีการแถลงข่าวประกาศชัยชนะและยอมรับความพ่ายแพ้โดยผู้ลงแข่งขัน